Document ID: 32004R0363

A Bizottság 363/2004/EK rendelete
(2004. február 25.)
az EK-Szerződés 87. és 88. cikkének a képzési támogatásokra való alkalmazásáról szóló 68/2001/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösséget létrehozó szerződés 92. és 93. cikkének a horizontális állami támogatások bizonyos fajtáira történő alkalmazásáról szóló, 1998. május 7-i 994/98/EK tanácsi rendeletre [1] és különösen annak 1. cikke (1) bekezdése a) pontjának iv. alpontjára,
e rendelet tervezetének közzétételét követően [2],
az állami támogatásokkal foglalkozó tanácsadó bizottsággal folytatott konzultációt követően,
mivel:
(1) A 68/2001/EK bizottsági rendelet [3] különleges feltételeket határoz meg a kis- és középvállalkozások részére nyújtandó támogatás tekintetében. A kis- és középvállalkozások 68/2001/EK rendeletben szereplő meghatározása megegyezik a kis- és középvállalkozások meghatározásáról szóló, 1996. április 3-i 96/280/EK bizottsági ajánlásban [4] megállapított meghatározással. Ezen ajánlás helyébe 2005. január 1-jei hatállyal a mikro-, kis- és középvállalkozások meghatározásáról szóló, 2003. május 6-i 2003/361/EK ajánlás [5] lépett. A jogbiztonság érdekében a 68/2001/EK rendeletben megállapított meghatározásnak meg kell egyeznie az EK-Szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról szóló, 2001. január 12-i 70/2001/EK bizottsági rendeletben [6] megállapított meghatározással.
(2) A tapasztalat azt mutatta, hogy szükség van az EK-Szerződés 93. cikkének alkalmazására vonatkozó részletes szabályok megállapításáról szóló, 1999. március 22-i 659/1999/EK tanácsi rendelet [7] 27. cikke szerint elfogadott éves jelentések egységesített és egyszerűsített jelentési rendszerének létrehozására. A 68/2001/EK rendelet III. mellékletében megállapított egyedi jelentési rendelkezéseket ezért csak addig kell alkalmazni, amíg el nem fogadnak egy általános jelentési rendszert.
(3) Szükséges megállapítani a 68/2001/EK rendelet hatálybalépése előtt a Bizottság előzetes engedélye nélkül nyújtott képzési támogatások közös piaccal való összeegyeztethetőségének értékelésére vonatkozó rendelkezéseket.
(4) Ezért a 68/2001/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 68/2001/EK rendelet a következőképpen módosul:
1. Az 1. cikk helyébe a következő szöveg lép:
"1. cikk
Alkalmazási kör
Ez a rendelet az összes ágazatban nyújtott képzési támogatásra vonatkozik, beleértve a Szerződés I. mellékletében felsorolt termékek előállításához, feldolgozásához és forgalmazásához kapcsolódó tevékenységeket is, az 1407/2002/EK tanácsi rendelet [8] alkalmazási körébe tartozó támogatás kivételével.";
2. A 2. cikk b) és c) pontja helyébe a következő szöveg lép:
"b) "kis- és középvállalkozások";: a 70/2001/EK bizottsági rendelet [9] I. mellékletében meghatározott vállalkozások;
c) "nagyvállalkozások";: a kis- és középvállalkozások meghatározásába nem tartozó vállalkozások";
3. A 7. cikk (3) bekezdése helyébe a következő szöveg lép:
"(3) A tagállamok éves jelentést készítenek e rendelet alkalmazásáról a 659/1999/EK tanácsi rendelet [10] 27. cikke alapján megállapított, az éves jelentések formájára és tartalmára vonatkozó végrehajtási rendelkezésekkel összhangban.
E rendelkezések hatálybalépéséig a tagállamok éves jelentést készítenek e rendelet alkalmazásáról, minden olyan teljes naptári év vagy annak egy része tekintetében, amelynek során e rendeletet alkalmazni kell, a III. mellékletben meghatározott formanyomtatvány alapján, számítógépes formában is. A tagállamok ezt a jelentést a tárgyidőszak lejárta után legkésőbb három hónapon belül benyújtják a Bizottságnak.";
4. A szöveg a következő 7a. cikkel egészül ki:
"7a. cikk
Átmeneti rendelkezések
Az e rendelet hatálybalépése előtt végrehajtott támogatási programok és az ilyen programok alapján nyújtott támogatások a Bizottság engedélyének hiányában, továbbá a Szerződés 88. cikkének (3) bekezdésében szereplő bejelentési kötelezettség megsértése esetén is összeegyeztethetők a közös piaccal a Szerződés 87. cikkének (3) bekezdése értelmében, és mentességet élveznek, amennyiben teljesítik az e rendelet 3. cikke (2) bekezdésének a) pontjában, valamint 3. cikkének (3) bekezdésében megállapított feltételeket.
Az e rendelet hatálybalépése előtt bármely támogatási programon kívül nyújtott egyedi támogatások a Bizottság engedélyének hiányában, továbbá a Szerződés 88. cikkének (3) bekezdésében szereplő bejelentési kötelezettség megsértése esetén is összeegyeztethetők a közös piaccal a Szerződés 87. cikke (3) bekezdésének értelmében, és mentességet élveznek, amennyiben teljesítik e rendelet feltételeit, kivéve a 3. cikk (1) bekezdésében szereplő követelményt, amely szerint kifejezetten hivatkozni kell e rendeletre.
A Bizottság az e feltételeknek eleget nem tevő támogatásokat a vonatkozó keretszabályokkal, iránymutatásokkal és közleményekkel összhangban értékeli."
5. Az I. mellékletet el kell hagyni.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 25-én.

Labels: 9
19
5